ประกาศกระทรวงพลังงานเรื่อง การกําหนดประเภทและขนาดของระบบการขนส่งก๊าซธรรมชาติทางท่อ และหลักเกณฑ์ วิธีการ ระเบียบปฏิบัติ และแนวทางในการจัดทํารายงานด้านสิ่งแวดล้อม พ.ศ. 2556---------------------------------------------------------- อาศัยอํานาจตามความในข้อ 3 แห่งกฎกระทรวงระบบการขนส่งก๊าซธรรมชาติทางท่อ พ.ศ. 2556 ออกตามความในพระราชบัญญัติควบคุมน้ํามันเชื้อเพลิง พ.ศ. 2542 อันเป็นกฎหมายที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 41 และมาตรา 43 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย รัฐมนตรีว่าการกระทรวงพลังงานออกประกาศไว้ ดังต่อไปนี้ข้อ ๑ ประกาศนี้เรียกว่า ประกาศกระทรวงพลังงาน เรื่อง การกําหนดประเภทและขนาดของระบบการขนส่งก๊าซธรรมชาติทางท่อ และหลักเกณฑ์ วิธีการ ระเบียบปฏิบัติ และแนวทางในการจัดทํารายงานด้านสิ่งแวดล้อม พ.ศ. 2556ข้อ ๒ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ในประกาศนี้ โครงการ หมายความว่า โครงการระบบการขนส่งก๊าซธรรมชาติทางท่อ ความดันใช้งานสูงสุด (Maximum Operating Pressure) หมายความว่า ความดันสูงสุดของก๊าซภายในท่อที่มีโอกาสถูกใช้งาน พื้นที่ที่ไวต่อผลกระทบสิ่งแวดล้อม (Sensitive Area) หมายความว่า พื้นที่หรือองค์ประกอบในพื้นที่ที่มีความอ่อนไหวหรือมีความเปราะบาง ที่มีโอกาสเกิดความเปลี่ยนแปลงใด ๆ ในเชิงลบหากได้รับผลกระทบไม่ว่าจะทางตรงหรือทางอ้อม จากสภาพแวดล้อมที่เปลี่ยนแปลงไปข้อ ๔ ให้การดําเนินโครงการที่มีลักษณะและพื้นที่ ดังต่อไปนี้ ต้องจัดทํารายงานด้านสิ่งแวดล้อมเสนอต่อกรมธุรกิจพลังงาน (1) โครงการที่มีความดันใช้งานสูงสุดน้อยกว่าหรือเท่ากับยี่สิบบาร์ และมีขนาดเส้นผ่านศูนย์กลางของท่อน้อยกว่าหรือเท่ากับสิบหกนิ้ว ในทุกพื้นที่ ยกเว้นพื้นที่ที่มีมติคณะรัฐมนตรีหรือกฎหมายกําหนดไว้เป็นอย่างอื่น (2) โครงการที่มีความดันใช้งานสูงสุดมากกว่ายี่สิบบาร์ขึ้นไป หรือมีขนาดเส้นผ่านศูนย์กลางของท่อมากกว่าสิบหกนิ้วขึ้นไป ในเขตนิคมอุตสาหกรรมตามกฎหมายว่าด้วยการนิคมอุตสาหกรรมข้อ ๕ รายงานด้านสิ่งแวดล้อมที่ได้รับความเห็นชอบแล้ว หากมีการแก้ไขเปลี่ยนแปลงรายละเอียดโครงการ ให้เจ้าของโครงการจัดทําและเสนอรายงานด้านสิ่งแวดล้อมใหม่และเสนอต่อกรมธุรกิจพลังงานทุกครั้งข้อ ๖ แนวทางในการจัดทํารายงานด้านสิ่งแวดล้อม ให้เป็นไปตามแนวทางทั่วไป ดังต่อไปนี้ (1) หน้าปกของรายงานต้องประกอบด้วย ชื่อของรายงาน ชื่อโครงการและที่ตั้งโครงการ ชื่อเจ้าของโครงการ และชื่อผู้จัดทํารายงาน (2) องค์ประกอบของรายงานด้านสิ่งแวดล้อม อย่างน้อยจะต้องประกอบด้วยรายละเอียดต่าง ๆ ดังนี้ (ก) วัตถุประสงค์ของการดําเนินโครงการ (ข) รายชื่อหน่วยงานอื่นที่เจ้าของโครงการจะต้องขออนุญาตเพื่อดําเนินงานตามโครงการ พร้อมระบุสถานภาพของการขออนุญาตว่าอยู่ในขั้นตอนใด (ค) ข้อมูลโครงการ อย่างน้อยประกอบด้วย 1) ผลการศึกษาแนวทางเลือกในการวางท่อส่งก๊าซธรรมชาติ 2) ข้อมูลการออกแบบท่อส่งก๊าซธรรมชาติ ได้แก่ ระดับความหนาแน่นของชุมชน ขนาดเส้นผ่านศูนย์กลาง ความหนาของท่อส่งก๊าซธรรมชาติ ค่าความดันออกแบบ ความดันใช้งานสูงสุด ความยาวของท่อส่งก๊าซธรรมชาติ แบบแสดงแนวท่อส่งก๊าซธรรมชาติและวิธีการก่อสร้าง เป็นต้น 3) ระบุแผนการก่อสร้างและดําเนินการโครงการ โดยจะต้องระบุกิจกรรมที่สําคัญและระยะเวลาดําเนินการ 4) แสดงโครงข่ายระบบการขนส่งก๊าซธรรมชาติทางท่อที่มีอยู่ระหว่างดําเนินการและที่มีอยู่เดิมในบริเวณใกล้เคียง 5) แสดงตําแหน่งที่ตั้งโครงการและแนวท่อส่งก๊าซธรรมชาติ ลงในแผนที่ที่มีมาตราส่วนที่แสดงรายละเอียดที่ชัดเจนเพียงพอต่อการพิจารณา รวมทั้งจะต้องระบุพื้นที่ที่ไวต่อผลกระทบสิ่งแวดล้อม (Sensitive Area) ข้างละหนึ่งร้อยเมตรจากกึ่งกลางแนวท่อส่งก๊าซธรรมชาติ เช่น ศาสนสถาน สถานศึกษา สถานที่ราชการ สถานพยาบาล สุสาน/กูโบร์ แหล่งประวัติศาสตร์ แหล่งโบราณสถาน เป็นต้น 6) การประกันภัยบุคคลที่สามทั้งในระยะก่อสร้างและดําเนินการโครงการ รวมทั้งการชดเชยกรณีเกิดอุบัติเหตุ (ง) การมีส่วนร่วมของประชาชน เจ้าของโครงการต้องจัดให้มีการดําเนินการด้านการมีส่วนร่วมของประชาชน เพื่อเปิดโอกาสให้ประชาชนผู้มีส่วนได้ส่วนเสีย และผู้เกี่ยวข้องกับโครงการเข้ามามีส่วนร่วมแสดงความคิดเห็นต่อการดําเนินโครงการ และเพื่อให้เกิดความรู้ความเข้าใจและลดความวิตกกังวล รวมทั้งจะต้องรวบรวมประเด็นข้อคิดเห็นและความห่วงใยที่ได้จากกระบวนการรับฟังความคิดเห็นมาพิจารณาในการกําหนดมาตรการป้องกันและแก้ไขผลกระทบสิ่งแวดล้อม มาตรการติดตามตรวจสอบที่เหมาะสมเพิ่มเติม และนําเสนอข้อมูลผลการรับฟังความคิดเห็นของประชาชนที่ได้ดําเนินการทั้งหมดมาไว้ในภาคผนวกของรายงาน (จ) มาตรการป้องกัน แก้ไข ลด ติดตาม และตรวจสอบผลกระทบสิ่งแวดล้อม เจ้าของโครงการต้องนํามาตรการป้องกัน แก้ไข ลด ติดตาม และตรวจสอบผลกระทบสิ่งแวดล้อม มากําหนดเป็นมาตรการป้องกัน แก้ไข ลด ติดตาม และตรวจสอบผลกระทบสิ่งแวดล้อมให้เหมาะสม และสอดคล้องกับสภาพพื้นที่ที่ดําเนินโครงการทั้งในระยะเตรียมการก่อสร้าง ระยะก่อสร้าง และระยะดําเนินการ หลักเกณฑ์ วิธีการ และแนวทางการกําหนดมาตรการป้องกัน แก้ไข ลด ติดตาม และตรวจสอบผลกระทบสิ่งแวดล้อม ระบบการขนส่งก๊าซธรรมชาติทางท่อ ให้เป็นไปตามประมวลหลักการปฏิบัติงาน (Code of Practice ; COP) เพื่อลด ติดตาม และตรวจสอบผลกระทบสิ่งแวดล้อมสําหรับระบบการขนส่งก๊าซธรรมชาติทางท่อ ตามท้ายประกาศนี้ (ฉ) การทดแทนความเสียหายต่ออสังหาริมทรัพย์หรือทรัพย์สิน (ถ้ามี) แสดงข้อมูลทรัพย์สินที่อาจจะได้รับผลกระทบจากกิจกรรมการก่อสร้าง เพื่อประเมินสภาพเงื่อนไขต่าง ๆ และงบประมาณเกี่ยวกับเงิน ค่าทดแทนความเสียหายต่ออสังหาริมทรัพย์หรือทรัพย์สิน ซึ่งค่าทดแทนความเสียหายต่ออสังหาริมทรัพย์หรือทรัพย์สินนี้จะเป็นการสํารวจและประเมินราคาเบื้องต้น ตามกําหนดกฎเกณฑ์ที่คาดว่าจะต้องทําการจ่ายเงินเป็นค่าทดแทน เมื่อทําการก่อสร้างเจ้าของโครงการจะต้องทําการสํารวจอย่างละเอียดอีกครั้ง เพื่อให้ได้รายละเอียดที่ถูกต้อง ชัดเจน และเป็นธรรมต่อผู้ได้รับผลกระทบโดยตรง โดยให้มีรายละเอียดการประเมินการทดแทนความเสียหายต่ออสังหาริมทรัพย์หรือทรัพย์สิน ดังนี้ 1) รวบรวมข้อมูลทุติยภูมิ เช่น แผนที่ภูมิประเทศ แผนที่ภาพถ่ายทางอากาศ ราคาประเมิน ที่ดิน ราคาวัสดุก่อสร้าง ข้อมูลการประเมินราคาพืชผลต้นไม้ 2) การสํารวจจํานวน ชนิด และทรัพย์สินที่คาดว่าจะได้รับความเสียหาย 3) การประเมินค่าชดเชยทรัพย์สินและพืชผลต้นไม้ข้อ ๗ หากผลการศึกษาตามรายงานด้านสิ่งแวดล้อม พบว่าจําเป็นต้องมีมาตรการป้องกัน แก้ไข ลด ติดตาม และตรวจสอบผลกระทบสิ่งแวดล้อมเพิ่มเติมมากกว่าในประมวลหลักการปฏิบัติงานท้ายประกาศนี้ เจ้าของโครงการจะต้องกําหนดมาตรการดังกล่าวนั้นไว้ในรายงานด้านสิ่งแวดล้อมด้วยข้อ ๘ ผู้มีสิทธิจัดทํารายงานด้านสิ่งแวดล้อม จะต้องได้รับใบรับรองจากอธิบดีกรมธุรกิจพลังงานหรือผู้ซึ่งอธิบดีกรมธุรกิจพลังงานมอบหมาย ซึ่งคุณสมบัติและการสั่งพักใช้และการเพิกถอนใบรับรองของผู้มีสิทธิจัดทํารายงานด้านสิ่งแวดล้อม ให้เป็นไปตามที่กรมธุรกิจพลังงานประกาศกําหนดข้อ ๙ ให้จัดส่งรายงานด้านสิ่งแวดล้อม เพื่อขอความเห็นชอบต่อกรมธุรกิจพลังงาน จํานวนไม่น้อยกว่าสิบห้าชุด และเมื่อได้รับหนังสือแจ้งให้ความเห็นชอบแล้ว เจ้าของโครงการต้องจัดส่งรายงานฉบับสมบูรณ์ พร้อมแผ่นบันทึกข้อมูลจํานวนห้าชุด ภายในหนึ่งเดือนนับจากวันที่ได้รับหนังสือแจ้งให้ความเห็นชอบข้อ ๑๐ โครงการตามข้อ 4 ที่ต้องจัดทํารายงานการวิเคราะห์ผลกระทบสิ่งแวดล้อมตามประกาศกระทรวงทรัพยากรธรรมชาติและสิ่งแวดล้อม เรื่อง กําหนดประเภทและขนาดของโครงการหรือกิจการซึ่งต้องจัดทํารายงานการวิเคราะห์ผลกระทบสิ่งแวดล้อม และหลักเกณฑ์ วิธีการ ระเบียบปฏิบัติและแนวทางการจัดทํารายงานการวิเคราะห์ผลกระทบสิ่งแวดล้อม และได้รับความเห็นชอบตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติแล้ว ให้ได้รับยกเว้นไม่ต้องจัดทํารายงานด้านสิ่งแวดล้อมตามประกาศกระทรวงฉบับนี้ผู้มีอํานาจลงนาม - ประกาศ ณ วันที่ 7 ตุลาคม พ.ศ. 2556 พงษ์ศักดิ์ รักตพงศ์ไพศาลรัฐมนตรีว่าการกระทรวงพลังงานอื่นๆ - [เอกสารแนบท้าย]1. ประมวลหลักการปฏิบัติงาน (Code of Practice; COP) เพื่อลด ติดตาม และตรวจสอบผลกระทบสิ่งแวดล้อม สําหรับระบบการขนส่งก๊าซธรรมชาติทางท่อ (ดูข้อมูลจากภาพกฎหมาย)